Hoekom kan Ruan skielik nie meer reg skrum nie?Ruan Dreyer – wat het verkeerd geloop? (Foto: GB Jordaan) Waar en wanneer het dinge vir die Springbok-vaskopstut van die Lions, Ruan Dreyer, verkeerd geloop? Dreyer het in Junie op Ellispark sy droombuiging in die derde toets teen die Franse gemaak. Onthou die lesers nog daardie eerste skrum toe hy maalvleis van Jefferson Poirot gemaak het? Maar hy het in sy volgende twee toetse teen die All Blacks in Albany en Wallabies in Bloemfonmtein is hy ʼn hele paar keer gestraf. Sy kop word nou geëis, want sy tegniek word deur die oud-Bokafrigter Nick Mallett, en ook ander skrumkenners, bevraagteken. Almal weet dat die Bokke, wat reeds met die rug teen die muur is, dit nie kan bekostig om strafskoppe in die vaste fasette, soos in die skrums, af te staan nie. Ja, net soos in die lynstane waar die bal oor die slotte se koppe gegooi word of die springers nie nie die bal kan beheer nie, soos in die losskrums waar spelers nie op hul voete bly nie, spelers wat nie wegrol nie, die bal aanslaan, onkant speel, die bal misvang of direk uitskop, spelers wat nie behoorlik kan verdedig nie. Dis raak soos ʼn ou langspeelplaat wat bly vashaak, vashaak, vashaak. Die probleem is dat Dreyer onder skeidsregters van die Suidelike Halfrond (Angus Gardiner en Ben O’Keeffe) en Nigel Owens van die Noordelike Halfrond deurgeloop het. Is dit sy tegniek, is sy tydsberekening foutief, slaan hy te vroeg in? Of word daar nie net met sy kop deur sy teenstanders gesmokkel nie? Dreyer skrum al sedert sy skooldae op Monument af, hy het 41 Superrugbywedstryde vir die Lions gespeel en 45 keer vir Curriebekerspan. Is dit nie net ʼn klein verstelling nie, of dalk ʼn gebrek aan selfvertroue? Saterdag is die Fransman Jérôme Garcès in beheer en ʼn mens weet nie wat om te verwag nie. Gaan die Bok-afrigter, Allister Coetzee, met Dreyer waag? Of gaan Coetzee vir Wilco Louw, wat nog nie toetsrugby gespeel het nie, sy kans gee. Die groot probleem is dat Trevor Nyakane, die ander vaskop in die uitgedunde stutspens (sonder die beseerde Julian Redelinghuys, Frans Malherbe en Coenie Oosthuizen, en Vincent Koch en ʼn rits ander stutte wat oorsee speel), as ʼn blote impakspeler gebruik word. Dis maar die prys wat ʼn mens betaal.